Skautafélag Akureyrar er Íslandsmeistari í íshokkí kvenna. SA tryggði sér sigurinn með gullmarki í þriðja leiknum gegn Fjölni í úrslitum í gærkvöld.
SA vann fyrstu tvo leikina í einvíginu og gat því tryggt sér titilinn í þriðja leiknum á Akureyri í gærkvöld. Leikurinn var jafn og markalaust var eftir þrjá leikhluta. SA tryggði sér svo sigurinn í framlengingu.
Ragnhildur Kjartansdóttir, fyririliði SA, skoraði úrslitamarkið í framlengingunni. Þetta var 16 Íslandsmeistaratitilinn í röð, - en hvernig er tilfinningin að landa titli á þennan hátt?
Átta liða úrslitin í Íslandsmótinu í körfubolta karla héldu áfram í gær þegar tveir leikir fóru fram. Njarðvík er komið í 2-0 í einvígi liðsins gegn KR eftir góðan 74-67 sigur á Meistaravöllum í Vesturbænum. Næsti leikur liðanna er á þriðjudag. Njarðvíkingar geta þá tryggt sér sæti í undanúrslitum. Þá jöfnuðu Grindvíkingar metin í einvígi sínu gegn Þór frá Þorlákshöfn með naumum eins stigs sigri 86-85, og staðan því 1-1 í einvíginu en þrjá sigra þarf til að komast í undanúrslitin.
Fjórði og síðasti hringu Masters risamótsins í golfi fer fram í dag. Fyrir lokahringinn er Scottie Scheffler efstur á samtals níu höggum undir pari, með þriggja högga forystu á næsta mann, Cameron Smith. Scheffler lék sinn sísta hring á mótinu til þessa í gær en hann fékk fimm skolla en þó sex fugla og lauk hringnum á 71 höggi eða einu höggi undir pari vallarins. Smith lék betur í gær, á 68 höggum, og vann sér inn eitt högg á Scheffler fyrir lokahringinn.
Svo virðist sem baráttan um græna jakkann verði á milli þeirra en hvorugur hefur unnið risamót til þessa.

Skautafélag Akureyrar er Íslandsmeistari í íshokkí kvenna. 